정조 17년
癸丑三月初十日辰時上御誠正閣大臣備局堂上引見入侍時行左承旨閔台爀行右承旨李書九左副承旨徐榮輔同副承旨李益運假注書鄭文始事變假注書鄭馦記注官承膺祚記事官洪樂游水原留守蔡濟恭行司直鄭昌順左參贊鄭民始行司直金文淳右參贊李𡊠戶曹判書沈頤之兵曹判書趙宗鉉行副司直金尙集禮曹判書閔鍾顯行副司直李秉鼎金持默刑曹判書李敬懋訓鍊都正趙心泰行副司直徐有大李邦一李漢豐開城留守金魯永行大司諫申光履副司直尹行任司諫宋翼孝正言呂駿永校理徐有鍊靑陽縣監朴英秀以次進伏訖濟恭曰日來聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣濟恭曰嘉順宮順産幸莫大焉而詵詵之慶亦可以知之不勝欣幸之至上曰今番果順産矣上曰本府陞爲留守之後凡百果如何濟恭曰比前貌樣差勝矣上曰貳衙之役今至何境而物力能無不足之患否濟恭曰日前始定礎上樑而百餘間新建五千兩物力太半不足云矣上曰然則某條區劃俾爲完役之地可也上曰俄令次對來會而右相病不能來諸堂已令入侍故事則原任一員例爲入參於賓對故相兪拓基嘗以奉朝賀進參今日卿適登筵廟謨應有留意者因爲次對可也濟恭曰原任之入參次對臣亦屢見而第臣許久在外凡係廟謨漠然無聞倉猝登筵實未知有何事務聖敎之下恐無以奉承也上曰民事莫非廟謨卿今自鄕上來如有所聞陳達可也濟恭曰臣於市民通同發賣事有所仰達者矣大抵此事因革於臣無所加損而曰便曰否有若關係於進退者然國綱民習誠不勝瞿然慨歎年前設施之初數百市民要臣赴朝之路前後遮擁紛紜呼訴甚至於齊聲發喊之境故臣曉諭曰文王之民耕者讓畔方今聖明在上都城之民帀域之人均是國家赤子則行商坐販有無貿遷固是常事而苟非編名市廛則人之持已物賣買者縛之驅之使不得接跡於輦轂之下者寧有如許道理爾亦民彼亦民在朝家撫恤之道豈有彼此之殊乎因爲嚴辭呵斥矣近來忽復騷擾市民七十餘人至於來訴水原故竝爲逐送而頃者金判府語臣曰當初發令之時人或言其不便故答以亂廛之禁不能無弊今此通同之論儘有意見其間利害不可輕議云爾則金判府之論亦似無差異之見且臣在長湍謫所見海西綿商絡繹過去道路之言皆以爲通同發賣之效昨冬都下綿價以此之故不至騰踴民情之樂業卽此可見此事不爲則已旣發旋改凡爲商賈者必將反復稱冤爲此數百廛人之利貽彼八方小民之弊則此不可不念且以朝家法意言之豈無朝變夕改之歎乎古人有言曰人君務仁將帥以威聖上之愛恤黎元廣施仁恩實是盛德而廟堂則固當以尊朝廷振紀綱爲先務今若以市井小民無嚴自私之習輒爲所撓改不能固守一法則將何以尊朝廷振紀綱乎上曰今日紀綱可謂如水益下良可寒心雖以此事言之論說多端毁譽相半無以的知其利害聞卿向來出城時市民或有指點者矣今又聞卿所奏民習誠可駭然貢市人乃是都下根本固當另加撫恤然至於此等處予則以紀綱爲重且其事情之便否亦所未詳故前日筵席此言屢發而終不發落蓋毋論因革待卿更議而決之亦爲未晩故耳大抵朝廷擧措自有事體卿所謂人君務仁將帥以威云者其說儘好惟我先大王深仁厚澤淪浹八域愛恤小民靡不用極有時親詢疾苦分給米肉而堂陛之尊嚴則自如今予所以推恩施惠於小民者何敢仰述先朝之萬一而紀綱之委靡至於如此下無任怨之人上有恩竭之歎此豈但民習之不如古抑亦朝廷之責恩欲歸己怨將誰歸云者雖不必自上說道而近日風習不幸近之試以政注間事論之或存或拔之際其所扶抑亦非若黨習岐異之論卽出於一銓官之私見終未免於作威福之嫌故小民之轉相效尤亦未必不由於此豈不慨然也哉濟恭曰江界一邑自上每勤宵旰之念前後釐弊不一其端流離之民幾皆還集漸至復舊雖以尾蔘事觀之出付倭譯之後向日每戶之收斂三四兩者今無其弊倭館亦得無事收送譯輩亦有沾漑之端矣近聞戶判以出給閑雜人作貢之意出擧條云此將爲無窮之弊閑雜人今雖云自願作貢非久至有以其價本之不足呈訴於備局入於詢瘼之中且非倭譯自當則倭人退擇之際不無生梗之慮矣上曰戶判擧條中果有閑雜等語乎濟恭曰臣雖未及詳知似聞有之云矣頤之曰臣之擧條中本無閑雜人三字而大抵大臣所謂閑雜人卽閭巷有恒産之類也渠輩自願擔當且減添給之價於公於私可謂兩便又令倭譯自擇以去則有何生梗之患乎民始曰倭譯事情臣待罪戶判時詳聞詳知而此非衆人所願其中四句管譯輩旣食單蔘之利又欲榷此尾蔘之剩其情狀已極絶惡而臣向聞戶判所奏亦以爲無妨矣追聞倭譯恐失此利做出許多辭說云所爲誠無狀矣上曰毋論如此如彼於民無害於事有益則何論倭譯與閑雜乎戶判商量善處可也濟恭曰當此窮春民飢日甚其所接濟之方惟還穀是恃本府穀數自來不敷而今年還戶之日日追付者比昨年殆近倍數以各樣倉穀依節目雖傾庫磨鍊而無以排十一巡矣府內軍餉及山城倉還無論某樣名色勢將不得守半留之法若其分數之或多或少觀前頭民勢緩急可以決定臣謹當十分商量務令適宜而事係加分故敢此仰達矣上曰依爲之出擧條濟恭曰木府還穀不敷還戶日增無以排巡而臣之所恃者旣以大同米一千五百石有捧留本邑之命則前頭民命近止之際以如傷若保之聖念必有所別般矜念之端故戶分絶巡不以爲慮日前自惠廳外授一千石於司僕貢人貢人下來臣果依其數許給矣居數日其人貢人又爲外授五百石下來臣若重違惠廳指揮如數出給則所謂捧留者更無一石餘存矣若然則麥嶺緊急之際臣何所措其手足以濟溝壑喁喁之命乎臣非敢以惟正之穀爲一邑之私原其名色初旣捧留本府之物故臣欲限四五朔姑爲貸用敢此仰達矣民始曰水原還穀旣以盡分又有山餉軍餉留庫條及新區劃附近邑還穀一千石則從便推移足以繼巡分給且捧留之穀本是大同而內營軍兵加哨之後軍餉不足之數爲五千石故以此穀補用而未及充數者尙爲數三千石則許給該府非所可論且大同與軍餉自前無請得還分之例則今此大臣所請似未詳知需用之有所區處而然矣上曰依爲之有司之言雖如此卿請不可不顧況爲本府之民乎依卿言爲之可也民始曰大同軍餉元無請得之例而大臣乃有此請批旨特許依施但此五百石已作軍餉當爲今年支放之需決難許給自上若施特恩則上納大同中限三四百石移作秋大同姑爲取用待秋收捧上納則或可推移矣上曰可謂朝三暮四雖作秋大同待明春上納可也出擧條濟恭曰荒年民勢雖曰切急稅大同不可不捧今方不注催督以期了畢而其中太穀最是龜背刮毛設令價直高峻若可求得則雖至賣舍賣牛或可備納而無論場市與村閭以太爲名者殆絶種矣哀此窮民有死而已明知其如此而勒使督納決非仰體如傷之德意雖然稅大同卽惟正之供弛張闊狹非可議到臣實不知所爲只以目下民勢之萬萬切悶仰達矣上曰視本府豈比他道乎何論有例無例特爲待秋退捧可也出擧條濟恭曰本府陞補依兩都例設行事備局節目纔已啓下矣應製則府內築室居生者外外村儒生則不爲許試而至於陞補與應製不無差殊外村之許赴與不許赴必一經稟旨然後可以擧行故敢此仰達矣上曰通一邑試取可也濟恭曰陞補之通一境許赴纔承聖敎矣節目中製述講經各取二人而聞本府經工爲業者絶少設令外村間或有若干人年年講經之榜以此充數科規不當然矣松都陞補製述元數旣爲四人此亦以講經二窠移給製述一依松都四人之例恐似無妨故敢此仰達矣上曰依爲之濟恭曰陞補式列纔已稟旨而但念向日傳敎中有大臣武將須特敎之敎此後武將若爲留守則十二抄陞補有誰出題有誰考試乎此不可不一番稟裁然後可無臨時窘急之患故更此仰達矣上曰曾經文任亦陳所見可也昌順曰武將留守不可爲考試則或自畿營別定文倅試官而爲之似或無妨矣民始曰武將留守旣難考試別定文倅亦似有掣礙之端如此之時則勿爲設行待後文留守時合設似好矣鍾顯曰陞補旣爲十二抄則別定文倅試取必多掣礙難便之端恐不如遲待文留守合設矣秉鼎曰別定文倅殆若都會試取恐非陞補體段泮庠課抄亦有昨年條當年條合設之例此亦依此例待文留守合設似宜矣上曰武將差除時則措語狀啓後退行合設而若値大比之期別爲狀聞稟旨可也出擧條鍾顯曰水原府陞補當依兩都例爲之而開城府陞補則逐朔試取江華府則無陞補而只有公都會連三日試取兩都各異今此水原府課試恐當有一定之式矣上曰留相下去採探物情追後論理狀聞後自本曹稟處可也出擧條頤之曰新生翁主供上例待先啓手本擧行而今番則七日已過手本尙未啓下不得擧行係是典禮所載敢此仰達矣上曰更待下敎可也出擧條鍾顯曰新生翁主藏胎處當令觀象監看審後前期備三望受點擧行故敢此仰達矣上曰依先朝乙酉定式受敎內苑精潔處藏之可也鍾顯曰藏貽吉日依前例待三朔擇入乎上曰來月初擇吉可也出擧條鍾顯曰取考本曹謄錄則祭享時宰牲之節若値三七之前則有所掣礙故使典祀官進往奉常寺監宰後照氷奉來矣今十五日宗廟望祭時亦爲依此擧行恐好故敢此仰達矣上曰依爲之出擧條鍾顯曰水原府陞爲留守之後三名日方物似當封進不可不一番稟定矣上曰姑待下敎可也出擧條上敎光履等曰有新啓之可達者乎光履等曰別無可達者矣上曰近來臺閣誠慨然矣命書榻敎曰入侍諫院諸臺竝推考光履等曰臣等年紀摧頹言議巽軟淸朝耳目本不近似賓對有命庚牌繼臨飭敎截嚴章皇出肅冒沒登筵未效一日之責至被特推之命以此情踪其何可一刻晏然於臺次乎請命遞斥臣等之職上曰勿辭亦勿退待書九曰大司諫申光履司諫宋翼孝正言呂駿永特推引避之際初不措辭只爲請遞有損臺體推考何如上曰依爲之出擧條光履等曰臣等知識昏謬擧措顚錯俄於引避之際語多糢糊大失臺體至被重推之命臣等滿心慙惶無地自容其何敢晏然臺次乎請命遞斥臣等之職上曰勿辭亦勿退待書九曰大司諫申光履避嫌結辭不擧請命二字司諫宋翼孝正言呂駿永與長官同爲被推而引避之際不爲起伏揆以臺體極爲未安竝從重推考何如上曰依爲之出擧條翼孝等曰臣等姿性昏愚言議巽軟淸朝臺閣之任自知不稱而賓對有命天牌嚴臨臣等他不暇顧章皇出肅及當引避之際矇未起伏擧措顚錯至被承宣重推之請臣等滿心慙惶無地自容請命遞斥臣等之職上曰勿辭亦勿退待書九曰司諫宋翼孝引避之際奏語糢糊擧措顚錯推考何如上曰做錯非細從重推考可也出擧條翼孝曰臣前席周旋觸事生疎引避之際言辭未瑩擧措多錯至被承宣重推之請以此情踪其何敢晏然臺次乎請命遞斥臣職上曰依啓駿永曰臣言議知識本不合於耳目之任而賓對有命冒沒登筵觸事生疎擧措多錯至被承宣請推之擧而及當引避之際僚臺則旣蒙依啓之命而臣獨倖逭其在廉隅何敢一刻晏然於臺次乎請命遞斥臣職上曰勿辭書九曰正言呂駿永一日再啓煩瀆退待勿論矣上曰知道出擧條書九曰奏御文字所當審愼而卽伏見黃海前兵使吳載徽狀啓則一字刀擦不爲書塡已極疎忽狀尾剩語亦甚未安從重推考何如上曰依爲之出擧條漢豐曰南壇禁樵禁松之節該字內軍門將臣每年春秋親審事當依昨年下敎擧行而旣已進詣則壇上似當一體奉審奉審後有無頉依禮郞奉審例以草記擧行何如上曰依爲之出擧條漢豐曰命召仍佩往來乎上曰唯上曰次對先退水原留守有司堂上御將進前上敎濟恭曰本府城役預爲留意可也上敎心泰曰南陽防禦形止卿其看審以來上曰下直守令進前靑陽縣監朴英秀奏職姓名訖上曰除七事宣諭下去而本邑雖云稍實春耕方殷民食多艱云爾其惕念撫恤俾有治聲可也仍命退諸臣以次退出